
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea Ordonanţei de urgenţă a Guvernului nr.155/2001 privind aprobarea programului de gestionare a câinilor fără stăpân, trimisă comisiei în vederea examinării pe fond, în procedură obişnuită, cu adresa nr.Pl.x.412 din 17 iunie 2008.

PREŞEDINTE,

SULFINA BARBU

R A P O R T

asupra propunerii legislative pentru modificarea Ordonanţei de urgenţă a Guvernului nr.155/2001 privind aprobarea programului de gestionare a câinilor fără stăpân

În conformitate cu prevederile art.95 din Regulamentul Camerei Deputaţilor, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x.412 din 17 iunie 2008, cu dezbaterea pe fond, în procedură obişnuită, a propunerii legislative pentru modificarea Ordonanţei de urgenţă a Guvernului nr.155/2001 privind aprobarea programului de gestionare a câinilor fără stăpân. 

Iniţiator este doamna Cornelia Cazacu, fost senator PDL.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1633/27.11.2007);

· avizul negativ al Comisiei juridice, de disciplină şi imunităţi (nr.Pl.x.412/10.09.2008);

· avizul negativ al Comisiei pentru agricultură, silvicultură, industrie alimentară şi servicii specifice (nr. 24/301/ 10.09.2008);

· punctul de vedere negativ al Guvernului (nr. 183/23.01.2008).

Propunerea legislativă are ca obiect de reglementare amendarea OUG nr.155/2001 privind aprobarea programului de gestionare a câinilor fără stăpân, aprobată cu modificări şi completări prin Legea nr.227/2002, cu modificările ulterioare, în sensul includerii pisicilor şi a altor animale fără stăpân, în programul de gestionare aprobat prin acest act normativ. 

Comisia propune Plenului Camerei Deputaţilor respingerea iniţiativei legislative datorită necorelării prevederilor acesteia cu legislaţia în vigoare incidentă domeniului supus reglementării şi pentru că are un obiect de reglementare similar cu cel al proiectului de lege pentru modificarea şi completarea Ordonanţei de urgenţă a Guvernului nr.155/2001 privind aprobarea programului de gestionare a câinilor fără stăpân (Pl.x912/2007), al cărui iniţiator a fost domnul Marius Marinescu fost senator PC şi adoptată de Senat. 

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

Dezbaterile au avut loc în şedinţa comisiei din 27.01.2009.

La lucrările comisiei au fost prezenţi 22 deputaţi, din totalul de 30 membri ai comisiei.

Raportul de respingere al comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 12 mai 2008.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,

  



                                        SECRETAR,

      SULFINA BARBU




                                                         MIHAI CRISTIAN APOSTOLACHE

Şef serviciu, 

Consilier Sofia Chelaru
                                                                                       Întocmit,

                                                                                       Expert  Iulia Toader

